Virallinen lehti nro C 031 , 05/02/1999 s. 0065



KIRJALLINEN KYSYMYS P-1657/98 esittäjä(t): Stéphane Buffetaut (I-EDN) komissiolle (18. toukokuuta 1998) Aihe: Pakollinen pullottaminen tuotantoalueella Useat unionin eteläiset jäsenvaltiot (erityisesti Portugali, Kreikka ja Italia) ovat 1990-luvun alusta lähtien Espanjan aloitteesta alkaneet antaa kansallisia säännöksiä, joissa tehdään pakolliseksi tiettyjen laatuviinituotteiden pakkaaminen tuotantoalueella. Kun tähän liitetään Ranskassa parhaillaan käsiteltävänä oleva ehdotus maatalouden suuntaviivoja koskevaksi laiksi ("projet de loi d'orientation agricole") ja Italian lakiehdotus, jossa kielletään Italian merkitseminen sellaisten oliiviöljyjen alkuperämaaksi, jotka ovat Italiasta peräisin mutta joita ei ole siellä pakattu, voidaan jo puhua suuntauksesta, joka on kehittymässä kaikissa unionin eteläisissä valtioissa ja joka koskee kaikkia "laatutuotteiksi" nimitettäviä maataloustuotteita. Sen sijaan, että komissio toimisi tehtävänsä mukaisesti unionin sääntöjen ja erityisesti perustamissopimuksen 34 artiklan ja 85-90 artiklan noudattamisen valvojana, ja huolimatta lukuisista muodollisista valituksista näitä tavanomaisesta poikkeavia käytäntöjä vastaan, joiden vuoksi se ei ole ryhtynyt minkäänlaisiin toimiin, komissio (PO VI) on liittynyt tähän suuntaukseen ehdottamalla asetuksen N:o 823/87(1) uudistusta, joka laillistaisi tällaiset käytännöt laatuviinien kohdalla. Unionin pohjoiset valtiot, jotka ovat merkittäviä maatalouden alan laatutuotteiden jalostajia ja pakkaajia ja Euroopan maatalouden alan talousarvioissa nettomaksajia, suhtautuvat kaikki yhä nihkeämmin näihin poikkeaviin käytäntöihin, jotka ovat omiaan luomaan kuilun unionin pohjois- ja eteläosien välille. Tämän ne toivat juuri julki vastustamalla sitä, että PO:n VI ehdottamaa asetuksen N:o 823/87 uudistusta käsiteltäisiin enempää, ennen kuin Luxemburgin tuomioistuin on vahvistanut tuomion, jonka se on jo antanut asiassa C47/90 "Delhaize Le Lion v. Promalvin". Mitä käytännön toimenpiteitä komissio aikoo toteuttaa välttääkseen näiden kansallisten poikkeamien leviämisen unionin eteläosassa ja niiden seurauksena olevat unionin pohjoisten valtioiden yhä voimakkaammat reaktiot? Komission jäsenen Franz Fischlerinkomission puolesta antama vastaus (11. kesäkuuta 1998) Komissio haluaa ilmoittaa parlamentin jäsenelle, että sellaisten kansallisten toimenpiteiden toteuttaminen, jotka tekevät pakolliseksi määritellyllä alueella tuotettujen laatuviinien (tma-laatuviinit) pullottamisen tuotanto- ja/tai määritellyllä alueella ei koske yksinomaan eteläisiä jäsenvaltioita. Ranskassa toteutettiin itse asiassa vuonna 1972 tällainen toimenpide Alsacen tarkistetun alkuperänimityksen osalta. Siitä lähtien kaikissa viinintuottajajäsenvaltioissa on tehty useita tämänsuuntaisia, hieman eri muodossa olevia päätöksiä. Nimenomaan tämän tosiseikan perusteellisen tutkimisen jälkeen ja uskoen, että joissakin tapauksissa ja joissakin olosuhteissa tämä toimenpide voisi laatuun, valvonnan parantamiseen ja tekijänoikeuksien suojelemiseen liittyvistä syistä olla perusteltua, komissio päätti esittää neuvostolle asetusehdotuksen toimenpiteen valvomiseksi yhteisön tasolla. Esitetyn ehdotuksen(2) tavoitteena on sallia jäsenvaltioiden tehdä pakolliseksi tiettyjen tma-laatuviinien pullottaminen määritellyllä alueella melko rajoittavin edellytyksin: - pullottamisen määritellyllä alueella on jätettävä viineihin erityisiä ominaispiirteitä tai oltava tärkeä tekijä saavutettujen erityisominaisuuksien säilyttämisessä; - melkein kaikkien alan toimijoiden on kannatettava tätä toimenpidettä. Ehdotuksessa säädetään lisäksi viiden vuoden siirtymäajasta sen voimaantulon jälkeen, jotta toimijat, jotka hoitivat pullotuksen aiemmin määritellyn alueen ulkopuolella vähintään kolmen vuoden ajan, voivat mukautua mainittuun toimenpiteeseen. Komission mielestä säädettyjen edellytysten noudattamisen pitäisi rajoittaa niiden määriteltyjen alueiden lukumäärää, jotka voivat vedota ehdotettuun säännökseen. Komissio pitää pääosin toimenpiteestä tehdyn muistion huomautuksissa esittämän kantansa, jonka se esitti tuomioistuimelle samasta aiheesta asiassa C-388/95 Belgia v. Espanja. (1) EYVL L 84, 27.3.1987, s. 59. (2) EYVL C 108, 7.4.1998.